ABSTRAK
Ieu skripsi mangrupa hasil panalungtikan ngeunaan pangaruh palaksanaan program Lembaga Konsultasi Kesejahteraan Keluarga (LK3) kana fungsi sosial nu jadi kolot di Kota Cimahi. Ari tujuanana pikeun ngadéskripsikeun palakswanaan program LK3, jeung ngadéskripsikeun fungsi sosial nu jadi kolot, sangkan bisa nganalisis pangaruh palaksanaan program LK3 kana fungsi nu jadi kolot di Kota Cimahi.
Hipotésis nu diajukeun nyaéta “Aya pangaruh palaksanaan program LK3 kana fungsi nu jadi kolot di Kota Cimahi”. Métodeu nu digunakeunana nyaéta déskriptif analisis pikeun ngagambarkeun fakta atawa gejala waktu panalungtikan dilaksanakeun. Ari téhnik ngumpulkeun datana ku cara studi dokumén, studi lapangan anu ngagunakeun téhnik obsérvasi non partisipan, wawancara, jeung angkét.
Populasi ieu panalungtikan nyaéta ibu rumah tangga anu ngarandapan masalah sosial di kulawargana anu ngalaksanakeun konsultasi jeung konséling ka LK3 Kota Cimahi, lobana 30 urang, ditambah ku kelompok kontrolna nyaéta ibu rumah tangga anu henteu ngalaksanakeun konsultasi jeungt konséling ka LK3 Kota Cimahi, jumlahna sarua deuih 30 urang. Téknik nyokot sampelna ngagunakeun Sample Random Sampling. Skalana ngagunakeun skala ordinal. Pikeun nguji hipotésis, dilarapkeun uji statistik non parametik ku ngaggunakeun uji U-Mann Whitney.
Hasil panalungtikan ngébréhkeun ayana pangaruh palaksanaan program LK3 kana fungsi sosial nu jadi kolot di Kota Cimahi. Ku kituna bisa disebutkeun yén program LK3 ngabantu dina ngungkulan pasualan nu aya di kulawarga kana fungsi sosial nu jadi kolot di Kota Cimahi.

Kecap konci : Lembaga Konsultasi Kesejahteraan Keluarga (LK3), karaharjaan kulawarga, fungsi sosial.